KIRJALLINEN KYSYMYS P-2234/00 esittäjä(t): Caroline Jackson (PPE-DE) komissiolle. Valtion eläkkeen pieneneminen Itävallassa Yhdistyneen kuningaskunnan valtion eläkejärjestelmään suoritettujen vapaaehtoisten maksujen seurauksena.



Virallinen lehti nro 053 E , 20/02/2001 s. 0202 - 0203



KIRJALLINEN KYSYMYS P-2234/00 esittäjä(t): Caroline Jackson (PPE-DE) komissiolle (28. kesäkuuta 2000) Aihe: Valtion eläkkeen pieneneminen Itävallassa Yhdistyneen kuningaskunnan valtion eläkejärjestelmään suoritettujen vapaaehtoisten maksujen seurauksena Komission jäsen Anna Diamantopouloulle 9. marraskuuta 1999 lähettämässäni kirjeessä pyysin komissiota ratkaisemaan erään vaalipiiriini kuuluvan henkilön, herra R. J. E. Girdlerin, hyvin vaikean ongelman. Herra Girdlerin tapaus koskee hänen Itävallan valtion eläkettään ja sitä, että Itävallan hallitus ei noudata asetusta (ETY) N:o 574/72(1), jossa Yhdistyneen kuningaskunnan sosiaaliministeriön mukaan säädetään, että yhden valtion ei tule ottaa huomioon toisen valtion eläkejärjestelmään maksettuja vapaaehtoisia maksuja, kun se määrittelee omasta järjestelmästään maksettavan eläkkeen suuruutta: herra Girdler on muutettuaan takaisin Itävallasta Yhdistyneeseen kuningaskuntaan maksanut vuosien 1992 ja 1997 välisenä aikana vapaaehtoisia eläkemaksuja kyseisen valtion eläketurvajärjestelmään. Herra Girdler on vastaanottanut Itävallan valtion eläkelaitokselta, erityisesti vuoden 1999 marraskuun jälkeen, lukuisia kirjeitä, joissa laitos pitää kiinni kannastaan, jonka mukaan he voivat pienentää kyseisten vapaaehtoisten maksujen vuoksi hänen Itävallan valtion eläkettään. Huolimatta vakuutteluista, että asiaa tutkitaan, en ole vieläkään saanut komissiolta tyydyttävää vastausta. Ensimmäiseksi: voiko komissio kertoa, onko se selvitellyt 9. marraskuuta 1999 lähettämässäni kirjeessä esitettyjä kysymyksiä? Toiseksi: toimiiko Itävallan hallitus vastoin asetusta (ETY) N:o 574/72? Kolmanneksi: jos voidaan todeta, että Itävallan hallitus toimii lainvastaisesti, mihin toimiin komissio aikoo ryhtyä tilanteen korjaamiseksi ja varmistaakseen, että herra Girdlerin menettämät eläkerahat hyvitetään hänelle kohtuullisella ja lainmukaisella tavalla? (1) EYVL L 74, 27.3.1972, s. 1. Anna Diamantopouloun komission puolesta antama vastaus (17. heinäkuuta 2000) Komissio voi ilmoittaa, että saatuaan arvoisan jäsenen 9. marraskuuta 1999 päiväämän kirjeen komissio kirjoitti Itävallan viranomaisille ja pyysi heitä esittämään näkemyksensä kysyjän esiin tuomasta asiasta. Itävallan viranomaiset eivät vielä ole vastanneet pyyntöön mutta ovat ilmoittaneet aikovansa pian niin tehdä. Kunhan komissio saa Itävallan viranomaisten vastauksen, se tarkastelee onko kyseisessä tapauksessa rikottu yhteisön lainsäädäntöä, erityisesti 14. kesäkuuta annettua neuvoston asetusta (ETY) N:o 1408/71(1) (sosiaaliturvajärjestelmien soveltaminen yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä) ja 21. maaliskuuta 1972 annettua neuvoston asetusta (ETY) N:o 574/72(2) (asetuksen (ETY) N:o 1408/71 täytäntöönpanomenettely). Mikäli komissio päätyy pitämään tapausta rikkomuksena, se voi aloittaa EY:n perustamissopimuksen 226 artiklan (ent. 164 artiklan) mukaisen menettelyn. Menetettyjen eläkkeiden korvaamisesta taas todettakoon, että on ensisijaisesti kulloisenkin maan oikeusistuinten vastuulla varmistaa, että maan viranomaiset noudattavat yhteisön säännöksiä, myös korvausten maksamisessa yksittäisille ihmisille. (1) EYVL L 149, 5.7.1971. (2) EYVL L 74, 27.3.1972. Viimeisin konsolidoitu versio: 2. joulukuuta 1997 annettu neuvoston asetus (EY) N:o 118/97, EYVL L 28, 30.1.1997.